b"\n_START_ARTICLE_\nAlvar Aalto\n_START_SECTION_\nBiografia\n_START_PARAGRAPH_\nEl poble de Kourtane on va n\xc3\xa9ixer Alvar Aalto, est\xc3\xa0 ubicat entre la zona lacustre del centre de Finl\xc3\xa0ndia i les planures de la prov\xc3\xadncia occidental d'Ostrobotnia._NEWLINE_Alvar, que fou el m\xc3\xa9s gran de tres germans fills d'una fam\xc3\xadlia de classe mitjana de funcionaris civils, evocar\xc3\xa0 sempre la figura del seu pare, Johan Henri Aalto, enginyer en geod\xc3\xa8sia i cartografia, tot recordant la \xc2\xabgran taula blanca\xc2\xbb de treball. Tamb\xc3\xa9 evocar\xc3\xa0 la seva mare: Sally Matilda Hacksted la qual era \xc2\xabpedagoga que mai havia fet pedagogia\xc2\xbb i les seves ties que eren mestres del liceu, les quals seran per a ell \xc2\xables seves mestres de l'arquitectura, que mai ning\xc3\xba podr\xc3\xa0 igualar\xc2\xbb._NEWLINE_Als 5 anys la seva fam\xc3\xadlia an\xc3\xa0 a viure a Jyv\xc3\xa4skal\xc3\xa4, una ciutat que restar\xc3\xa0 per sempre associada al nom d'Alvar Aalto, ja que al llarg de la seva carrera, va arribar a dissenyar 70 construccions per a la ciutat i els seus rodals, de les quals se'n van realitzar 37. Durant les vacances anaven a Alvaj\xc3\xa4rvi, a la resid\xc3\xa8ncia Mammula, que Aalto restaur\xc3\xa0 quan era estudiant. Alvaj\xc3\xa4rvi restara per ell el vertader lloc de la seva inf\xc3\xa0ncia, \xc3\xa9s el lloc on foren enterrats els seus pares i els seus germans, morts prematurament._NEWLINE_L'any 1916 resideix a H\xc3\xa8lsinki i segueix els cursos de l'Institut Polit\xc3\xa8cnic on es llicenciar\xc3\xa0 en Arquitectura l'any 1921. Durant aquells anys tingu\xc3\xa9 lloc la revoluci\xc3\xb3 bolxevic a R\xc3\xbassia. El dia 6 de desembre de 1917, Finl\xc3\xa0ndia declara la independ\xc3\xa8ncia, que \xc3\xa9s reconeguda definitivament en el Tractat de Tartu del 1920. Aalto estava immers en l'ambient cultural agitat de H\xc3\xa8lsinki, ple d'artistes i pol\xc3\xadtics que es movien per tot arreu. Una ciutat de refugiats russos de tots els colors, des de Lenin, que part\xc3\xad d'aquesta ciutat per anar a l'encontre de la revoluci\xc3\xb3, fins als grans Ducs que gaudien de la relativa calma de la Finl\xc3\xa0ndia aut\xc3\xb2noma, congregats en el lux\xc3\xb3s Hotel Seurhoune, constru\xc3\xaft per l'arquitecte Armas Lindegren un dels professors d'Aalto a l'Institut Polit\xc3\xa8cnic._NEWLINE_Els mestres i la formaci\xc3\xb3 rebuda per Aalto a l'Institut Polit\xc3\xa8cnic, alhora te\xc3\xb2rica i pr\xc3\xa0ctica, li don\xc3\xa0 la dimensi\xc3\xb3 hist\xc3\xb2rica de l'arquitectura. L'any 1922, en el seu quadern de viatges diu\xc2\xa0: \xc2\xabL'estudi profund i admirat de l'antiga arquitectura local i dels seus valors, \xc3\xa9s tan important per a nosaltres, arquitectes professionals que ha esdevingut la base del nostre treball.\xc2\xbb._NEWLINE_La metodologia d'ensenyament de l'Institut que lligava estretament l'estudi de la hist\xc3\xb2ria al de la t\xc3\xa8cnica, explica el m\xc3\xa8tode aalti\xc3\xa0 de lectura hist\xc3\xb2rica de les obres d'arquitectura. Aix\xc3\xad en el curs impartit per Jussi Paatela s'estudiava l'estructura de la casa de fusta i de la casa de pedra com una s\xc3\xadntesi exemplar dels materials i de la forma, portant a terme, en paral\xc2\xb7lel, una recerca sobre l'\xc3\xbas de la fusta conforme a les exig\xc3\xa8ncies contempor\xc3\xa0nies, com si es tract\xc3\xa9s d'un nou material. En el curs d'Armas Lindegren es tractava a la vegada de l'antiga arquitectura escandinava i de l'Arquitectura Moderna aleshores a la vanguardia a Europa, tot insistint en els aspectes funcionals de l'edifici associat a l'an\xc3\xa0lisi te\xc3\xb2ric dels aspectes formals. Aquests mestres d'Aalto, juntament amb el compositor Sibelius i altres intel\xc2\xb7lectuals, foren els animadors del moviment \xc2\xabnacional i rom\xc3\xa0ntic\xc2\xbb que portaren al renaixement cultural de Finl\xc3\xa0ndia, associat a d'independ\xc3\xa8ncia, en aquell primer ter\xc3\xa7 del segle XX._NEWLINE_El novembre de 1921, Aalto \xc3\xa9s adm\xc3\xa8s a la \xc2\xabSocietat Finlandesa d'Arquitectes\xc2\xbb, obre un estudi professional a H\xc3\xa8lsinki, i rep els primers enc\xc3\xa0rrecs consistents en la construcci\xc3\xb3 d'una s\xc3\xa8rie de pavellons per a la ind\xc3\xbastria de l'Artesania._NEWLINE_L'any 1923 retorna a Jyv\xc3\xa4skal\xc3\xa4 on s'estableix i obre un nou estudi. L'any 1924 es casa amb l'arquitecta Aino Marsio i fan el viatge de noces a It\xc3\xa0lia, un viatge que constitu\xc3\xad per ambd\xc3\xb3s un fet molt important, en unir, intel\xc2\xb7lectualment la cultura mediterr\xc3\xa0nia amb la seva pr\xc3\xb2pia cultura escandinava._NEWLINE_L'any 1927 s'establ\xc3\xad a Turku per realitzar alguns enc\xc3\xa0rrecs importants, entre ells una de les obres cabdals de l'Arquitectura Moderna, el Sanatori de Paimio que el don\xc3\xa0 a con\xc3\xa8ixer com un dels m\xc3\xa9s grans arquitectes del funcionalisme."